EVROPSKA KOMISIJA Bruselj, 29.6.2021 COM(2021) 353 final 2021/0174(NLE) Predlog SKLEP SVETA o stališču, ki se za obdobje 2021–2026 v imenu Evropske unije zastopa v specializiranem odboru za ribištvo, ustanovljenem na podlagi Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani



OBRAZLOŽITVENI MEMORANDUM 1.Predmet predloga Predlog sklepa Sveta o stališču, ki naj se zastopa v imenu EU v specializiranem odboru za ribištvo, ustanovljenem v skladu s členom 8(1)(q) Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (Sporazum o trgovini in sodelovanju za obdobje 2021–2026). To stališče zajema naloge specializiranega odbora za ribištvo, ki vključujejo sprejemanje aktov s pravnim učinkom v okviru Sporazuma o trgovini in sodelovanju. 2.Ozadje predloga 2.1.Sporazum o trgovini in sodelovanju med EU in Združenim kraljestvom Sporazum o trgovini in sodelovanju določa preferencialne režime na področjih, kot so trgovina z blagom in storitvami, digitalna trgovina, intelektualna lastnina, javno naročanje, letalski in cestni promet, energetika, ribištvo, koordinacija sistemov socialne varnosti, kazenski pregon in pravosodno sodelovanje v kazenskih zadevah, tematsko sodelovanje in sodelovanje v programih Unije. Cilj določb je zagotoviti enake konkurenčne pogoje in spoštovanje temeljnih pravic. Sporazum o trgovini in sodelovanju se je začasno uporabljal od 1. januarja 2021, veljati pa je začel 1. maja 2021. 2.2.Specializirani odbor za ribištvo S členom 8(1)(q) Sporazuma o trgovini in sodelovanju se ustanavlja specializirani odbor za ribištvo. Člen 508 Sporazuma o trgovini in sodelovanju vsebuje neizčrpen seznam nalog in področij pristojnosti specializiranega odbora za ribištvo. V skladu s členom 8(4) Sporazuma o trgovini in sodelovanju je specializiran odbor za ribištvo pooblaščen, da: ·nadzira in pregleduje izvajanje Sporazuma o trgovini in sodelovanju ali katerega koli dopolnilnega sporazuma ter zagotavlja pravilno delovanje teh sporazumov; ·pomaga Partnerskemu svetu pri izvajanju njegovih nalog in mu zlasti poroča ter izvaja vse naloge, ki mu jih ta dodeli; ·sprejema sklepe, tudi spremembe, in priporočila v zvezi z vsemi zadevami, za katere tako določa ta sporazum ali kateri koli dopolnilni sporazum ali za katere je Partnerski svet v skladu s točko (f) člena 7(4) Sporazuma o trgovini in sodelovanju prenesel svoja pooblastila na specializirani odbor; ·razpravlja o tehničnih vprašanjih, ki izhajajo iz izvajanja tega sporazuma ali katerega koli dopolnilnega sporazuma; ·zagotavlja forum, v katerem si pogodbenici izmenjujeta informacije, razpravljata o najboljših praksah in izmenjujeta izkušnje z izvajanjem; ·vzpostavi, nadzira, usklajuje in razpusti delovne skupine ter ·zagotavlja forum za posvetovanje v skladu s členom 738(7) Sporazuma o trgovini in sodelovanju. V skladu s členom 8(10) Sporazuma o trgovini in sodelovanju ter z odstopanjem od člena 8(9) Sporazuma o trgovini in sodelovanju lahko specializirani odbor za ribištvo sprejme in nato spremeni svoj poslovnik, ki ureja njegovo delo. V skladu s členom 508(1) Sporazuma o trgovini in sodelovanju lahko specializirani odbor za ribištvo zlasti: ·zagotavlja forum za razpravo in sodelovanje v zvezi s trajnostnim upravljanjem ribištva;

·razmisli o pripravi večletnih strategij za ohranjanje in upravljanje kot podlage za določanje TAC in drugih ukrepov upravljanja; ·pripravi večletne strategije za ohranjanje in upravljanje staležev, za katere se ne uporabljajo kvote; ·preuči ukrepe za upravljanje in ohranjanje ribištva, vključno z nujnimi ukrepi in ukrepi za zagotovitev selektivnosti ribolova; ·preuči pristope k zbiranju podatkov v znanstvene namene in namene upravljanja ribištva, souporabi takih podatkov (vključno z informacijami, pomembnimi za spremljanje, nadzor in uveljavljanje skladnosti) ter posvetovanju z znanstvenimi organi o najboljšem razpoložljivem znanstvenem mnenju; ·preuči ukrepe za zagotavljanje skladnosti, z veljavnimi pravili, vključno s skupnimi programi kontrole, spremljanja in nadzora ter izmenjavo podatkov, da bi se olajšalo spremljanje uporabe ribolovnih možnosti ter nadzor in izvrševanje; ·oblikuje smernice za določanje začasnih TAC za posebne staleže; ·pripravlja letna posvetovanja; ·obravnava zadeve v zvezi z določitvijo pristanišč za iztovarjanje, med drugim pogodbenicam olajšuje pravočasno obveščanje o takih določitvah in kakršnih koli spremembah teh določitev; ·določi roke za obveščanje o novih ukrepih za upravljanje ribištva in pošiljanje seznamov plovil, za katera se zahtevajo dovoljenja za ribolov ali dovoljenja za gospodarski ribolov, kot tudi za obveščanje druge pogodbenice, preden se določi ali spremeni celotni dovoljeni ulov (TAC) za staleže iz Priloge 37 k Sporazumu o trgovini in sodelovanju; ·zagotavlja forum za posvetovanja o nadaljnjih posebnih pogojih dostopa v zvezi z: (a) dogovorjenimi ribolovnimi možnostmi, (b) vsemi večletnimi strategijami za staleže, za katere se ne uporabljajo kvote in (c) vsemi tehničnimi in ohranitvenimi ukrepi ter forumom za posvetovanja o drugih vprašanjih, obravnavanih v členu 506(4) Sporazuma o trgovini in sodelovanju; ·pripravi smernice za podporo praktičnemu vidiku dostopa do voda (člen 500 Sporazuma o trgovini in sodelovanju); ·razvije mehanizem za prostovoljne medletne prenose ribolovnih možnosti med pogodbenicama ter ·preuči uporabo in izvajanje člena 502 o posebni ureditvi dostopa do voda za Bailiffovo okrožje Guernsey, Bailiffovo okrožje Jersey in Otok Man in člena 503 Sporazuma o trgovini in sodelovanju o obdobjih uradnega obveščanja v zvezi z uvozom in neposrednim iztovarjanjem ribiških proizvodov. 2.3.Predvideni akti specializiranega odbora za ribištvo V skladu s členom 508(2) Sporazuma o trgovini in sodelovanju lahko specializirani odbor za ribištvo sprejme akte ali ukrepe, vključno s sklepi in priporočili: ·o evidentiranju zadev, o katerih sta se pogodbenici dogovorili po posvetovanjih v skladu s členom 498 Sporazuma o trgovini in sodelovanju; ·v zvezi s katero koli zadevo iz točk (b), (c), (d), (e), (f), (g), (i), (j), (l), (m) in (n) odstavka 1 člena 508 Sporazuma o trgovini in sodelovanju; ·o spremembi seznama predhodno obstoječih mednarodnih obveznosti iz člena 496(2) Sporazuma o trgovini in sodelovanju; ·v zvezi s katerim koli drugim vidikom sodelovanja pri trajnostnem upravljanju ribištva v okviru Sporazuma o trgovini in sodelovanju ter ·o podrobnostih pregleda v skladu s členom 510 Sporazuma o trgovini in sodelovanju.

Namen takšnih ukrepov bo izvajanje področja ribištva v okviru Sporazuma o trgovini in sodelovanju. 3.Stališče, ki se zastopa v imenu EU Na podlagi člena 218(9) Pogodbe o delovanju Evropske unije (PDEU) Svet na predlog Komisije sprejme stališče, ki se v specializiranem odboru za ribištvo v imenu Unije zastopa v zvezi z odločitvami, sprejetimi na podlagi člena 508(2) Sporazuma o trgovini in sodelovanju. Stališča v okviru specializiranega odbora za ribištvo bi bilo treba določati po dvostopenjskem pristopu. Najprej bi moral sklep Sveta določiti glavna načela in usmeritve stališča EU na večletni osnovi. Nato bi bilo treba za vsako zasedanje, na katerem lahko specializirani odbor za ribištvo sprejme akte ali ukrepe s pravnim učinkom, stališče dopolniti z neuradnimi dokumenti, ki jih pripravi Komisija, in ga obravnavati v delovni skupini Sveta. Namen tega predloga je določiti stališče EU v okviru specializiranega odbora za ribištvo. Predlog uresničuje načela in usmeritve skupne ribiške politike (SRP), kot so določena v Uredbi (EU) št. 1380/2013, zlasti v njenih členih 2, 28 in 33. Poleg tega izvaja določbe večletnih načrtov, kot so določeni v Uredbi (EU) 2018/973 Evropskega parlamenta in Sveta z dne 4. julija 2018 o vzpostavitvi večletnega načrta za pridnene staleže v Severnem morju in Uredbi (EU) 2019/472 o vzpostavitvi večletnega načrta za staleže, ki se lovijo v zahodnih vodah. Predlog je usklajen s cilji in načeli iz člena 494 Sporazuma o trgovini in sodelovanju ter upošteva posebne značilnosti ribištva v okviru Sporazuma o trgovini in sodelovanju. Vključuje tudi standardni postopek za vsakoletno določitev stališča EU, ki se zastopa v specializiranem odboru za ribištvo. Evropski parlament je treba v skladu s členom 218(10) PDEU in sklepom Sveta (EU) 2021/689 nemudoma in izčrpno obvestiti o dejavnostih specializiranega odbora za ribištvo, za katere se uporabijo potrebne ureditve, da bi se ohranila zaupnost. Kot splošno pravilo velja, da bo Komisija prek odgovornega parlamentarnega odbora zagotovila informacije Evropskemu parlamentu. Te informacije bi morale zajemati informativna srečanja, organizirana pred zasedanji specializiranega odbora za ribištvo in po njih, pa tudi dokumente, povezane z zasedanji odbora, ki jih Komisija istočasno deli s Svetom. Te delovne metode morajo temeljiti na načelu lojalnega sodelovanja med institucijami Unije, kot je določeno v členu 13(2) PEU. 4.Pravna podlaga 4.1.Postopkovna pravna podlaga 4.1.1.Načela Člen 218(9) PDEU ureja sklep Sveta o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“. „Akti s pravnim učinkom“ vključujejo akte, ki imajo pravni učinek po pravilih mednarodnega prava, s katerimi se ureja zadevni organ, in instrumente, ki nimajo zavezujočega učinka v mednarodnem pravu, vendar lahko „odločilno vplivajo na vsebino ureditve, ki jo sprejme zakonodajalec Unije“. 4.1.2.Uporaba v obravnavanem primeru Specializirani odbor za ribištvo je organ, ustanovljen z mednarodnim sporazumom, in sicer s Sporazumom o trgovini in sodelovanju. Ukrepi, ki jih sprejme specializirani odbor za ribištvo, so lahko v skladu s členom 10 Sporazuma o trgovini in sodelovanju za pogodbenici zavezujoči, kar pomeni, da so: „[s]klepi, ki jih sprejme Partnerski svet ali, odvisno od primera, odbor, [...] zavezujoči za pogodbenici in vse organe, ustanovljene na podlagi tega sporazuma in katerih koli dopolnilnih sporazumov, vključno z arbitražnim razsodiščem iz naslova I šestega dela. Priporočila niso zavezujoča.“ Priporočila in drugi akti ali ukrepi, ki jih sprejme specializirani odbor za ribištvo, lahko odločilno vplivajo na vsebino ureditve, ki jo sprejme zakonodajalec Unije, tudi če v mednarodnem pravu nimajo zavezujočega učinka. Akti ali ukrepi, ki jih sprejme specializirani odbor za ribištvo, ne dopolnjujejo ali spreminjajo institucionalnega okvira Sporazuma o trgovini in sodelovanju. Postopkovna pravna podlaga za predlagani sklep je zato člen 218(9) PDEU. 4.2.Materialna pravna podlaga 4.2.1.Načela

Materialna pravna podlaga za sklep na podlagi člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zastopa stališče. Če ima dva cilja ali elementa in je enega od teh ciljev ali elementov mogoče opredeliti kot glavnega, drugi pa je torej zgolj postranski, mora sklep na podlagi člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element. Materialnopravna podlaga za sklep na podlagi člena 218(9) PDEU glede predvidenega akta, ki ima hkrati več ciljev ali elementov, ki so neločljivo povezani, ne da bi bil eden v razmerju do drugih postranski, mora izjemoma vključevati različne ustrezne pravne podlage. 4.2.2.Uporaba v obravnavanem primeru Glavni cilj in vsebina predvidenega sklepa se nanašata na ribištvo. Uredba (EU) št. 1380/2013 je pravna podlaga, ki določa načela, upoštevana v tem stališču. Predlog uredbe zato temelji na členu 43 PDEU. 4.3.Zaključek Pravna podlaga predlaganega sklepa bi moral biti člen 43 PDEU v povezavi s členom 218(9) PDEU. 2021/0174 (NLE) Predlog SKLEP SVETA o stališču, ki se za obdobje 2021–2026 v imenu Evropske unije zastopa v specializiranem odboru za ribištvo, ustanovljenem na podlagi Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 43 v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1)Svet je 29. aprila 2021 sprejel Sklep (EU) 2021/689 o sklenitvi Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani („Sporazum o trgovini in sodelovanju“). Sporazum o trgovini in sodelovanju je začel veljati 1. maja 2021. (2)S členom 8(1)(q) Sporazuma o trgovini in sodelovanju se ustanavlja specializirani odbor za ribištvo. Pristojnosti odbora so navedene v členu 8(4) Sporazuma o trgovini in sodelovanju. (3)Člen 8(4)(f) Sporazuma o trgovini in sodelovanju pooblašča specializirani odbor za ribištvo, da vzpostavi, nadzira, usklajuje in razpusti delovne skupine. (4)V skladu s členom 8(10) Sporazuma o trgovini in sodelovanju in z odstopanjem od člena 8(9) lahko specializirani odbor za ribištvo sprejme in nato spremeni svoj lastni poslovnik, ki ureja njegovo delo. (5)Člen 508 Sporazuma o trgovini in sodelovanju vsebuje neizčrpen seznam nalog in področij pristojnosti specializiranega odbora za ribištvo.